Inwoners keer verdagtes aanFoto: SAPD/Facebook ŉ Man se hulpkrete het daartoe gelei dat inwoners van Bethlehem in die Vrystaat ŉ verdagte aangekeer het kort ná ŉ rooftog en verkragting. Kapt. Zweli Mohobeleli, polisiewoordvoerder, het gesê die 23-jarige man en sy vriendin het Sondag op ŉ sypaadjie in Bohlokong gesit, toe twee mans hulle genader het. “Die verdagtes het die paartjie met gebreekte bierbottels gedreig en hul selfone afgeneem. Die verdagtes het die vrou na ŉ afgeleë gebied weggesleep en haar verkrag,” het Mohobeleli gesê. “Die man het om hulp geroep en inwoners het vinnig gereageer.” Die gemeenskapslede het kort daarna ŉ 27-jarige verdagte aangekeer en aan die polisie oorhandig. Sy inhegtenisneming het die volgende dag gelei tot die inhegtenisneming van ŉ tweede verdagte (20). Die verdagtes het Woensdag in die Bethlehem-landdroshof verskyn op aanklagte van roof en verkragting. Die saak is tot 20 September uitgestel wanneer die verdagtes na verwagting om borgtog gaan aansoek doen.